‘કબડ્ડી.. કબડ્ડી..’ની ગુંજ અને તરવરાટ સાથે મેદાનમાં કબડ્ડી રમતાં યુવાનોને જોવા આજના વાઈ-ફાઈ યુગમાં દુર્લભ બન્યું છે. અગાઉ ગામડાંની શાળાઓમાં વ્યાયામ શિક્ષક વિદ્યાર્થીઓને મેદાનમાં ભેગા કરીને કબડ્ડી જેવી રમતો રમાડતાં. હવે આ સમય ભૂતકાળ બની ચૂક્યો છે. મોબાઈલમાં ખોવાયેલી રહેતી આજની યુવા પેઢી પરંપરાગત રમતોથી દૂર થઈ રહી છે. બીજી બાજુ સરકાર દ્વારા પણ આવી રમતોને ખાસ મહત્ત્વ નથી અપાતું. કોર્પોરેટ ગ્રુપો ક્રિક્રેટ સિવાય અન્ય કોઈ રમતને પ્રોત્સાહન આપતાં નથી એટલે કબડ્ડી જેવી રમતો મૃતઃપ્રાય અવસ્થામાં ધકેલાઈ ગઈ છે.